stanford-oval/wikipedia huggingface dataset:
מחלת ליים
תסמינים

התסמינים שונים ועשויים להופיע זמן רב אחרי נשיכת הקרציה. במקרים רבים הרופאים עלולים לטעות באבחון, ומאבחנים את התופעה כשפעת או מחלה אחרת.
הסימנים הראשונים של מחלת ליים דומים לשפעת. התסמינים מופיעים החל מיום אחד עד שלושים ימים לאחר הנשיכה. החולה יחוש בעייפות, צמרמורת, חום, כאבי ראש, כאבי שרירים ופרקים ונפיחויות בבלוטות הלימפה. ברוב המקרים תופיע גם פריחה בעור. החיידקים שחודרים לעור גורמים לזיהום הנראה כעיגול אדום בקוטר 1.5 ס"מ. העקיצה יכולה להיות נפוחה או שטוחה, העיגול האדום הולך וגדל כשהמרכז הולך ונעשה בהיר בעוד שסביבו נוצר מעגל אדום. הצורה הסופית היא של טבעת במרכזה אזור בהיר. הפריחה אינה כואבת אך אזור העקיצה חם. חלק מהחולים מפתחים תסמינים קלים ומתעלמים ממאפיינים אלו.
אם לא מטפלים מיד במחלה ונלחמים בחיידקים, יתפתחו לאחר מספר חודשים סימפטומים נוספים שיחמירו את מצב הגוף. החיידקים יתפשטו בכל הגוף וישפיעו על תפקודם של איברים שונים. הכאבים יהפכו לכרוניים כעבור מספר חודשים.
המחלה עלולה לגרום לחלק או לכל הסממנים הבאים:
פרקים: התקפי דלקת פרקים תכופים מלווים בנפיחות במפרקים והגבלה בתנועת המפרק הנגוע; גפיים רדומים, תחושת כאבים בגפיים ובמפרקים, תחושות כאב בלסת.
מערכת עצבית: פגיעה במערכת העצבית עלולה לגרום לנזק משמעותי למוח. תחושת עקצוצים בגפיים, אובדן רפלקסים, צוואר נוקשה, כאבי ראש חזקים, שיתוק בשרירי הפנים, שינויים בחוש הטעם והריח, קשיי בליעה, לעיסה או דיבור, סחרחורות עד כדי נטייה להתעלפויות, רגישות לאור ולצלילים, שינויים בתחושת השמיעה, צניחת עפעפים, הפרעות שינה.
כמו כן תיתכנה הפרעות קוגניטיביות כמו חשיבה מעורפלת והפרעות בזיכרון.
עיניים: הפרעות בראייה עד כדי עיוורון, דלקת הלחמית, דלקת בחלקים שונים של העין, ראייה כפולה.
עור: חבורות בגדלים ובצבעים שונים על גוף החולה. חבורות אלו גורמות לגירודים עזים, צורת החבורות שונה, היא יכולה להיות עגולה, אובאלית, משולשת או ארוכה.
לב ומערכת הדם: מעורבות לבבית מדווחת בכ-1% מהמטופלים הלוקים במחלה. היא יכולה לבוא לידי ביטוי בהפרעות קצב עם פעמת, כאב חזה, דלקת כלי דם, heart block, דלקת שריר הלב.
כבד: תפקודי כבד לא נורמטיביים.
ריאות: קשיי נשימה, דלקת ריאות.
שרירים: כאבים, דלקות, התכווצויות, אובדן טונוס שרירי.
מערכת עיכול: הקאות, בחילות, שלשולים, איבוד תיאבון, אנורקסיה.
אברי הרבייה: גברים - חוסר תפקוד מיני.
נשים בהריון: היתכנות להפלות, לידה מוקדמת ובמקרים נדירים מוות של העובר. תיתכן היפרדות שליה. ברוב המקרים נשים שאובחנו בזמן וקיבלו טיפול ראוי ילדו תינוקות בריאים.
יש הקושרים את מחלת הליים לאוטיזם, לתסמונת העייפות הכרונית (Chronic Fatigue Syndrome CFS), למחלת הלגיונרים ועוד.
תסמינים > תסמיני המחלה בכלבים וחתולים

מרגע ההידבקות במחלה ועד להופעת התסמינים יכול לחלוף אצל חלק מחיות המחמד זמן רב, עד למעלה משנה. במשך תקופה ממושכת זו עלולה המחלה להתפשט מאוד בגוף החיה. תופעות:
סירוב לאכול וחוסר תיאבון.
סימני כאב בלתי מוגדר עד כדי הימנעות מתנועה.
צליעה.
חום גבוה.
בהיעדר טיפול, הסימנים עשויים להיעלם עם הזמן, ולהתעורר מחדש כעבור מספר שבועות או חודשים.
אבחון

אם מסירים את הקרציה במהלך 24 השעות הראשונות מרגע העקיצה - הסבירות להדבקה נמוכה מאוד.
אף שהממצאים הקליניים מספיקים לאבחנת המחלה - דרושות בדיקות מעבדה לאישור אבחנה זו:
ניתן לאתר נוגדנים כנגד חיידקי B.burgdorferi,‏ B.afzelii ו-B.garinii בבדיקת דם ייחודית. יש לערוך בדיקות מעבדה ולעיתים לשאוב נוזל מהמפרק המודלק לאיתור נוגדנים כנגד החיידקים. 
אם בבדיקה הספציפית זוהו הנוגדנים יש לבצע בדיקת מעבדה נוספת לאישור הממצא. כשקיימת דלקת מפרקים מסיבה לא ידועה, ושתי בדיקות הדם המוזכרות למעלה חיוביות לנוכחות החיידקים, נקבעת האבחנה.
טיפול וחיסון

כיוון שהפתוגנים הגורמים למחלה הם חיידקים, הטיפול במחלה הוא אנטיביוטי. הטיפול האנטיביוטי ניתן דרך הפה במשך ארבעה שבועות. האנטיביוטיקה המומלצת בדרך כלל היא אמפיצילין או דוקסיציקלין לשלושה עד ארבעה שבועות. אם מסתיים טיפול אחד של אנטיביוטיקה והדלקת טרם חלפה, לרוב ממתינים שישה שבועות, שאחריהם ניתן להסיק כי הטיפול נכשל. במקרה כזה, ניתן להוסיף טיפול אנטיביוטי נוסף.
מעל 80% מהחולים במחלה יבריאו לאחר מתן סבב טיפול אנטיביוטי בודד או כפול. במקרים אחרים יידרש טיפול בתרופות נוגדות דלקת. אם הקרציה שהתה פחות מ-24 שעות על הגוף ואין תסמינים, לא ניתן טיפול אנטיביוטי. אם מופיעים סימני זיהום, הטיפול האנטיביוטי יעצור את התרבות החיידקים וימנע התפתחות המחלה.
בארצות הברית שווק חיסון בין השנים 1998 ו-2002. החיסון נגד זן מסוים של Borrelia burgdorferi הגן על 75-80% המאוכלוסייה המחוסנת. לפי המחקרים האחרונים השפעת החיסון לא נמשכת לאורך זמן. חברות הביטוח הרפואי סירבו לממן את החיסון. כמו כן התפשטו שמועות בלתי מבוססות ביחס לבטיחות החיסון. השמועות וסירוב חברות הביטוח הרפואי לכיסוי עלות החיסון גרמו למכירות חלשות והפסקת השיווק. צוותי מחקר של אוניברסיטת צפון קרוליינה והמרכז לבקרת מחלות ומניעתן ממשיכים במחקר אודות החיידק ובדיקת התנהגותו.
הערות שוליים

↑  Wildlife Conservation Society, Deadly Dozen' Reports Diseases Worsened By Climate Change, https://www.sciencedaily.com, ‏08/10/2008
| --- | --- |
בקרת זהויות :  NLI: 987007534486205171  BnF: cb12158429d (data)  GND: 4138729-6  LCCN: sh87003150  NKC: ph136814 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מדינות שבהן דווחו מקרים של מחלת ליים
קרציה מהמין Ixodes scapularis המשמשת וקטור המעביר את המחלה
הירי בבית הספר בארברו (2025)

| --- | --- |

דגלים בחצי התורן בגטבורג למחרת אירוע הירי
 תאריך:  4 בפברואר 2025
 מקום:  בית הספר "ריסברגסקה", ארברו, שוודיה
 קואורדינטות:  59°16′10″N 15°9′58″E﻿ / ﻿59.26944°N 15.16611°E﻿ / 59.26944; 15.16611
 סוג:  ירי בבית ספר
 נשק:  רובה ציד
 הרוגים:  10 (לא כולל היורה)
 פצועים:  12 (6 מירי ו-6 משאיפת עשן)
 מבצע:  ריקארד אנדרסון
 מספר מפגעים:  1 
 he
 
ב-4 בפברואר 2025 אירע ירי המוני בקמפוס של בית הספר ריסברגסקה בעיר ארברו שבשוודיה. בפיגוע נרצחו עשרה אנשים ונפצעו שישה אנשים נוספים. ראש ממשלת שוודיה, אולף קריסטרסון, תיאר את הפיגוע כאירוע הירי ההמוני החמור ביותר בתולדות שוודיה.
רקע

ריסברגסקה הוא בית ספר למבוגרים המשרת בעיקר אוכלוסייה שלא סיימה בית ספר יסודי או תיכון. בבית הספר, הממוקם בעיר ארברו שבמרכז שוודיה, היו רשומים בעת אירוע הירי כ-2,000 תלמידים בבית הספר בקורסים שונים, כולל בשיעורי שוודית לאוכלוסיות מהגרים.
פיגוע הירי

המשטרה קיבלה לראשונה דיווחים על אירוע הירי בסביבות השעה 12:33. לפי התיאור בעיתון דגנס ניהטר שני מורים דיווחו שהם שמעו בתחילה יריות במסדרון, ולאחר מכן לא שמעו עוד יריות עד כ-30 דקות לאחר מכן כאשר נורו שוב יריות. בעקבות הירי הגיעו לבית הספר בסביבות 130 שוטרים, והתפתח קרב יריות בין היורה לכוחות המשטרה. אף אחד מהשוטרים לא נפגע בחילופי האש. המורה לנה וורנמרק ציינה בראיון לתקשורת שכמות קטנה מהרגיל של תלמידים נכחו בבית הספר במהלך אירוע הירי משום שרבים עזבו לביתם בעקבות בחינה ארצית.
המשטרה אימתה בתקשורת שהיורה פעל לבדו ונהרג בזירת האירוע. מפקד המשטרה המקומית רוברטו פורסט הצהיר שהיורה כנראה התאבד.
בין עשרת הקורבנות במתקפה, מספר לא מוגדר זוהה כאזרחים סורים.
היורה

היורה זוהה כריקארד אנדרסון בן ה-35. אנדרסון היה בעבר תלמיד בבית הספר ריסברגסקה, אך הוא נשר לבסוף מהמוסד ב-2021.
בעקבות הפיגוע המשטרה ערכה פשיטה על דירתו בארברו. לפי הדיווחים ב-TV4 לאנדרסון היה רישיון נשק ולא היה לו עבר פלילי קודם. בתקשורת אנדרסון תואר כאדם מובטל ומבודד חברתית.
חקירת המתקפה עודנה מתקיימת והרשויות עדיין לא קבעו מה היה המניע של היורה.
ראו גם

פיגוע הדקירה בבית הספר טרולהטן ב-2015
פיגוע הדקירה בבית הספר במאלמו ב-2022
הערות שוליים

↑  מסע הירי הקטלני בתולדות שבדיה: "הזאב הבודד" שרצח 10 "התנתק ולא אהב אנשים", באתר ynet, 5 בפברואר 2025
↑  כ-10 נרצחים במסע ירי בשבדיה, המשטרה: "לא חושבים שזה טרור, אבל עדיין לא ברור", באתר ynet, 4 בפברואר 2025
↑  ישי בר יוסף, 10 הרוגים באירוע ירי בבית ספר בשוודיה, באתר כאן – תאגיד השידור הישראלי, 4 בפברואר 2025
↑  "04 februari 12.33, Skottlossning, Örebro". www.polisen.se (בשוודית). Swedish Police Authority. ארכיון מ-5 בפברואר 2025. נבדק ב-4 בפברואר 2025. {{cite web}}:  (עזרה)
↑  "Skjutning i Örebro: Detta har hänt". Dagens Nyheter (בשוודית). 4 בפברואר 2025. ארכיון מ-4 בפברואר 2025. נבדק ב-4 בפברואר 2025. {{cite news}}:  (עזרה)
↑  "Gunman kills several people at adult education center in Sweden". France 24 (באנגלית). 4 בפברואר 2025. נבדק ב-4 בפברואר 2025. {{cite news}}:  (עזרה)
↑  "Five people wounded in Sweden school shooting". France 24. Agence France-Presse. 4 בפברואר 2025. נבדק ב-4 בפברואר 2025. {{cite news}}:  (עזרה)
↑  "Syrian refugees killed in Swedish gunman's attack on school". BBC News (באנגלית בריטית). 6 בפברואר 2025. נבדק ב-6 בפברואר 2025. {{cite news}}:  (עזרה)
1 2  "Rickard Andersson, 35, misstänks för massmordet i Örebro" (בשוודית). SVT Nyheter. 5 בפברואר 2025. ארכיון מ-5 בפברואר 2025. נבדק ב-5 בפברואר 2025. {{cite news}}:  (עזרה)
↑  Mjaaland, Ola (5 בפברואר 2025). "Rickard Andersson (35) er siktet for massedrapet i Örebro" (בנורווגית). NRK. נבדק ב-5 בפברואר 2025. {{cite news}}:  (עזרה)
↑  "Sweden shooting: What do we know about the suspect?". BBC News. 4 בפברואר 2025. {{cite news}}:  (עזרה)
↑  "Stor polisinsats – fem personer skjutna vid skola i Örebro" (בשוודית). SVT Nyheter. 4 בפברואר 2025. ארכיון מ-4 בפברואר 2025. נבדק ב-4 בפברואר 2025. {{cite news}}:  (עזרה)
↑  "Man i 35-årsåldern pekas ut efter skolskjutningen – har vapenlicens". TV4 (בשוודית). 4 בפברואר 2025. נבדק ב-4 בפברואר 2025. {{cite news}}:  (עזרה)
תרופות אנטי-אריתמיות

תרופות אנטי-אריתמיות (anti-arrhythmic drugs) הן תרופות המשמשות לאופנים שונים של טיפול בהפרעות קצב מהירות (טכיאריתמיות) בלב. את האמביוולנטיות המאפיינת כיום את יחסה של הרפואה לתרופות הללו אפשר להגדיר ב"חומרים רעילים ומסוכנים שעשוי להיות להם אפקט מיטיב על הפרעות קצב".
הפרעות קצב מהירות

הפרעות קצב מהירות הן כל מצב העונה על שני תנאים מצטברים:
מקור הפעילות החשמלית של הלב אינו בקוצב הרגיל שלו (ה"סינוס" - sino atrial node)
מספר האותות החשמליים המפעילים את החדרים עולה על מאה לדקה
המצבים בהם מתקיימים שני התנאים הללו הם רבים ומגוונים, חלקם קשור ברוב המקרים בפתולוגיות וחלקם ברוב המקרים שפיר. סקירה של כל אותם מצבים, המנגנונים המאפשרים אותם והמאפיינים הנבדלים של כל אחד מהם היא לחם חוקו של תת-הענף המשגשג בקרדיולוגיה המכונה "אלקטרופיזיולוגיה".
הפרעות הקצב המהירות מחולקות בדרך כלל לשתי קטגוריות:
על-חדריות (מעל לצרור ע"ש היס)
חדריות (כאלה שמקורן בחדרי הלב)
מעבר למיון ה"גאוגרפי" גרידא, יש לחלוקה זו סיבה אחרת, והיא שבחלק ניכר מן הטכיאריתמיות העל-חדריות אין מחלת לב סטרוקטוראלית, וההפרעה עשויה להיגרם על ידי שורה של גורמים חשמליים בלבד. לעומת זאת, כשמדובר בהפרעות החדריות המצב הוא הפוך, שכן אלה נוטות להופיע בנוכחות מחלה כזו, והימצאן מעמיד את המטופל בחזקת חולה עד שלא יוכח אחרת. הבדל נוסף, הכרוך חלקית באמור, הוא שהפרעות קצב על חדריות לעיתים רחוקות יסכנו את חיי הלוקה בהן, בעוד שהחדריות נוטות להתקשר לתמותה גבוהה. זאת לא רק משום שבמקרים רבים הן פועל יוצא של מחלה קשה, אלא גם מאחר שהשפעתן המיידית על תפקוד הלב נוטה להיות קשה והרסנית. להבדלים אלה בין ההפרעות יש השפעה ניכרת על החשיבה באשר לטיפול בהן, הן במישור האקוטי ובעיקר במישור המניעתי.
מיון ווהן-ויליאמס

מיון התרופות האנטי-אריתמיות של ווהן-ויליאמס שהוצג ב-1970 הוא אחת השיטות המקובלות למיון התרופות האנטי-אריתמיות.
| מחלקה | דוגמאות | מנגנון פעולה | שימושים קליניים |
| --- | --- | --- | --- |
| Ia |  כינידין  פרוקאינאמיד  Disopyramide  Ajmaline | חוסמי תעלות (Na+) ‏(intermediate association /dissociation) מאריכות את שלב התקופה הרפרקטורית המוחלטת בפוטנציאל הפעולה של התא |  הפרעות קצב חדריות (Ventricular arrhythmias)  מניעת התקפי פרפור עליות חוזרים (נגרם מפעילות יתר של עצב הואגוס)  תסמונת וולף-פרקינסון-וויט (פרוקאינאמיד) |
| Ib |  לידוקאין  Tocainide  Mexiletine Phenytoin עשוי להיות חלק ממחלקה זו | חוסמי תעלות (Na+)‏ (fast association/dissociation) מקצרות את שלב התקופה הפרקטורית המאוחרת בפוטנציאל הפעולה של התא |  טיפול ומניעה מיד לאחד התקף לב, אף שכיום נרתעים משימוש בתרופות אלו בגלל סיכון מוגבר לאסיסטולה: טכיקרדיה על חדרית  פרפור עליות |
| Ic |  Flecainide  Propafenone  Moricizine | חוסמי תעלות (Na+)‏ (slow association/ dissociation) מאריכות את שלב הדה-פולריזציה בפוטנציאל הפעולה של התא |  מניעת פרפור עליות חוזר  מניעת טכיאריתמיות חוזרות של מערכת הולכה חשמלית לא תקינה. |
| II |  Propranolol  אסמולול  Timolol  Metoprolol  Atenolol | חוסמי בטא |  הקטנת תמותה מהתקפי לב  מניעת טכיאריתמיות חוזרות |
| III |  אמיודארון  Sotalol  Ibutilide  Dofetilide | חוסמי תעלות אשלגן (K+) מאריך את שלב 3 בפוטנציאל הפעולה של התא. Sotalol הוא גם חוסם בטא |  בתסמונת וולף-פרקינסון-וויט  (sotalol:) טכיקרדיות על חדריות ופרפור עליות  (nibentan:) רפרוף עליות ופרפור עליות |
| IV |  Verapamil  Diltiazem | חוסם תעלות סידן Ca2+ |  מניעת חזרה של התקפי מהירות פרוזדורית  הפחתת קצב חדרי בפציינטים עם פרפור עליות |
| V |  אדנוזין  דיגוקסין | פועלים על פי מנגנונים אחרים או לא ידועים (Direct nodal inhibition). ההשערה היא שאדנוזין לפחות גורמת להיפרפולריזיציה על ידי השארת תעלות אשלגן פתוחות. |  הפרעות קצב על חדריות, במיוחד בכשל לבבי עם פרפור עליות |
כינידין

Class 1a - תרופה החוסמת את תעלות נתרן תלויות המתח- פאזה 0 בפוטנציאל הפעולה מואט, וכן בנוסף יש האטה בתעלות אשלגן תלויות מתח- הארכה ברה-פולריזציה. התרופה מיועד למקרים בהם יש פרפור קצב בעליות, פרפור חדרים. התרופה מורידה את מהירות ההולכה ומפריעה לפעילות של קוצבים אקטופיים. התרופה גם גורמת להרפיה מלווה בירידה בלחץ הדם וכן מעודדת עליה בקצב הלב עקב פעילות אנטי-מוסקרינית. 
התרופה עלולה לגרום למצב של LQT נרכש: תופעה שבה יש מרווח QT ארוך אשר גורם לברדיקרדיה ולהיווצרות של DAD. (יצירת פוטנציאל פעולה במנגנון של triggered activity). 
עקב חסימת תעלות האשלגן, נוצרת הארכה ברה-פולריזציה, אשר עלולה לגרום כשלעצמה להפרעת קצב (רפלקס טכיקרדיה)- תרופה זו ניתנת יחד עם verpamil- חוסם תעלות סידן.
לידוקאין

Class 1b - תרופה החוסמת באופן ספציפי תעלות נתרן תלויות מתח. היא פועלת במידה רבה על סיבי פורקינייה או בתאים אחרים בהם יש פוטנציאל פעולה ארוך, והיא מקצרת את זמן פוטנציאל הפעולה ובכך מאריכה את התקופה הרפרקטורית. 
היא מיועדת לטיפול במצבי איסכמיה, לאחר acute MI, או במצבי הרעלת דיגיטליס, או היפרקלמיה. באופן כללי- מונעת מצבי reentry מאחר שמאריכה את התקופה הרפרקטורית.
תופעות לוואי של התרופה: סחרחורות, רעד, בחילות והקאות, שלשול, ולפעמים גם לויקופניה וטרומבוציטופניה.
Flecainide

Class 1c - התרופה חוסמת את תעלות נתרן תלויות מתח, בעיקר בחלק העולה של פוטנציאל הפעולה- שלב 0. ניתן לראות באק"ג הרחבה של גל ה- QRS. בנוסף התרופה מעכבת תעלות אשלגן. 
לטיפול בתסמונת WPW- מחלה בה יש אקטיבציה מוקדמת של חדרים כתוצאה מקיום מסלול הולכה נוסף ללא מעבר ב- AV. 
לטיפול בהפרעות קצב על-חדריות, paroxysmal atrial flutter. 
תרופות אלו יכולות לגרום להפרעות קצב היות שיש הטרוגניות של פוטנציאל הפעולה.
תופעות הלוואי- הפרעות ראייה, פגיעה במערכת העיכול, בחילות וכו'.
Propranolol

Class 2 - חוסמי בטא פועלים במנגנון של עיכוב רצפטורים בטא אנדרנרגיים. קולטני בטא מביאים לאחר קישורם לעליה בכוח הכיווץ, והגברת קצב ההולכה- העלאת קצב הלב. מכאן, שתרופה אשר חוסמת את רצפטורי בטא תאריך את שלב 4 בפוטנציאל הפעולה ותאט את קצב הלב. התרופה היא בעלת אפקט אינוטרופי שלילי: מורידה את לחץ הדם ואת תפוקת הלב. 
לטיפול בהפרעות קצב, יתר לחץ דם ואנגינה פקטוריס. 
לא מיועדות לטיפול בחולים הסובלים מאי ספיקת לב, מאחר שהאפקט האינוטרופי השלילי יכול לגרום לירידה נוספת בנפח הפעימה ובקצב הלב. בנוסף, התרופה לא מומלצת בחולי אסתמה- המערכת האנדרנגית מורידה את התנגדות מערכת הנשימה ועל ידי חסימתה ייווצר אפקט של אסתמה. התרופה מעלה רמות טריגליצרידים ומורידה את ריכוז ה- HDL. התרופה אינה מומלצת לסוכרתיים היות שהיא חוסמת שחרור של גלוקגון ועלולה להביא להיפוגליקמיה.
אמיודארון

Class 3 - תרופה זו מעכבת תעלות אשלגן, מעכבת תעלות נתרן תלויות מתח, בעלת מבנה של חוסם בטא ומעכבת בצורה חלשה תעלות סידן תלויות מתח. ניתנת כטיפול מונע לפרפור חדרים, חולים הסובלים מטכיאריתמיה, ולחולים לאחר אוטם שריר הלב - היות שהיא מונעת reentry. טובה גם למקרים של WPW (וולף פרקינסון וויט סינדרום) ולפרפורי עליות.
התרופה עלולה לגרום לברדיקרדיה. עלולה לגרום לבעיות קצב בעיקר במצבים של היפוקלציה או היפומגנזמיה. יכולה לגרום לפיברוזיס בריאות, כאבי ראש, אטקסיה, הפרעות שינה, רגישות בעור ובקרנית. התרופה יכולה לגרום להיפו או היפרתיריאודיזם, עקב הדמיון שלה לתירוקסין, הורמון בלוטת התריס.
Verapamil

Class 4 - תרופה זו פועלת באמצעות עיכוב תעלות סידן בעיקר בקוצבים ומעט בשריר- יש האטה ב- AV node ועליה בתקופה הרפרקטורית- מונע reentry בעליות ובעיקר באזור הקוצבים. לטיפול בטכיקרדיה סופר וונטרלית, פרפור ורפרוף עליות. התרופה גורמת לואזודילטציה (מעכבת תעלות סידן גם בפריפריה).
הערות שוליים

↑  אלא אם צוין אחרת, המקור לכך הוא: Rang, H. P. (2003). Pharmacology. Edinburgh: Churchill Livingstone. ISBN 0-443-07145-4.
↑  Kulmatycki KM, Abouchehade K, Sattari S, Jamali F (במאי  2001). "Drug-disease interactions: reduced beta-adrenergic and potassium channel antagonist activities of sotalol in the presence of acute and chronic inflammatory conditions in the rat". Br. J. Pharmacol. 133 (2): 286–94. doi:10.1038/sj.bjp.0704067. PMC 1572777. PMID 11350865. {{cite journal}}:  (עזרה)תחזוקה - ציטוט: multiple names: authors list (link)
| --- | --- |
בקרת זהויות :  NLI: 987007555747905171  NDL: 00577042  NKC: ph950052 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
התוכנית לאם ולילד

"התוכנית לאם ולילד" או בשמה המאוחר "לַבָּת, לַבֵּן, וּלְמִי שמִּתְעַנְיֵן" הייתה תוכנית רדיו יומית ששודרה ברשת א' של קול ישראל בשנות השישים, השבעים והשמונים, משעה 2:10 בצהריים. קודם לכן נקראה התוכנית "פינת הילד".
תכנים

התוכנית התחילה בפינה "לילדים הקטנים" (מהגיל הרך ועד לגילאי כיתה א'), ולאחר מכן "לילדים הגדולים". התוכנית הייתה חלק ממקבץ התוכניות היומיות לילדים, שכלל גם את מגזין הילדים חתול בשק, ששודר שלוש פעמים בשבוע. אחת לכמה ימים שודרה במסגרת התוכנית לילדים תוכנית החידונים של שמואל רוזן "בארץ הלמה" שהותאמה לבני הנוער.
בתוכנית שודרו סיפורים שנחשבו ליצירות מופת בסיפורת הילדים העברית והמתורגמת. חלק מהסיפורים הוקראו כפי שהם ואחרים הומחזו לתסכיתים. בין הסיפורים שסופרו בהמשכים נכללים: "ניסן ורחמים משיכון ב'" של רעיה בלטמן, "מפינקסו של הגמד סיפורון" (טובה הרשקוביץ), סיפורי החתול הג'ינג'י ("Les Contes du chat perché") של מרסל איימה, מסע הפלאים של נילס הולגרסן של סלמה לגרלף, "הרפתקאות ויפללא" של אנני שמידט, גילגי של אסטריד לינדגרן, משפחת החיות המוזרות של טובה ינסון, "קרשינדו ואני" (הסיפור "כל מה שהיה אולי וכל מה שקרה כמעט לקרשינדו ולי" של דבורה עומר), "אורי" ו"אליפים" מאת אסתר שטרייט-וורצל, "סיפורי הדוד רמוס" של ג'ואל צ'נדלר האריס, גבעת האירוסים השחורים ו"רון וג'ודי" שניהם של יצחק נוי, "אל עצמי" (גלילה רון-פדר), הרפתקאותיו של פינוקיו, לה לה, קוקי חבקוקי, צ'יטי צ'יטי בנג בנג (איאן פלמינג), הקומדיה האנושית (ויליאם סרויאן), דו־קרב (דויד גרוסמן) ו"לאן נעלם קפיטן קוק".
סיפורים פרי עטם של גלילה רון־פדר-עמית, דבורה עומר, נורית זרחי, יצחק נוי ואחרים הושמעו בהמשכים, ואחר כך יצאו לאור כספרים. הסופר דויד גרוסמן החל את דרכו כמגיש, מספר וכותב בתוכניות הילדים; חלק מן התסכיתים הגיש גרוסמן במשותף עם אריה אלדד, לימים פרופסור לרפואה וחבר הכנסת. הסופר אלון חילו החל את דרכו בכתיבה בסדרת התסכיתים "עמדת מפתח" שכתב בהיותו נער בן 15.
במסגרת הפינה "טוב לכתוב", הוקראו סיפורים ושירים פרי עטם של המאזינים.
שם התוכנית

במהלך שנות השבעים היה שמה של התוכנית "הַתָּכְנִית לָאֵם וְלַיֶּלֶד". ההנחה שביסוד השם הזה הייתה שהאב נמצא בעבודה, ואילו האם נמצאת בבית עם הילדים. בעקבות מחאתם של אבות רבים ושל ילדים יתומים מאם, שונה שם התוכנית לשם "לבת, לבן ולמי שמתעניין".
עורכים ומגישים

במשך שנים רבות, משנות החמישים ועד לפרישתה לגמלאות בשנת 1984, ניהלה מרים הרמן את תוכניות הילדים והנוער. סגניתה הייתה אסתר סופר, שאף הגישה את "פינת הילד" במשך שנים. את סופר כמגישה ירשה נילי המאירי, שהייתה פותחת כל תוכנית במשפט "שלום לכם ילדים, כאן נילי". המאירי אף שרה את אחד מפתיחי התוכנית - בשנות ה-70. לאחר פרישתה של הרמן החליפה אותה המאירי בניהול מחלקת הילדים והנוער.
בין הקריינים והמגישים של תוכניות הילדים, מלבד סופר והמאירי, היו רעיה אדמוני, אברהם בן-יוסף (החתול הג'ינג'י, סיפורי הדוד רמוס), יצחק נוי, יעקב בנאי (סיפורי ניסן ורחמים), מוטי ברכאן, יוסי גודארד, עדי חרל"פ, שרה מאיר, עזרא הס, ברק רוזן, עפרה ריזנפלד, גבי אלדור, יעקב בוך, שי קוקוי, בצלאל לוי ואילנה צוקרמן.
את שני שירי הנושא של התוכנית כתבה לאה נאור. הראשון הולחן על ידי משה וילנסקי ושר אותו אריק איינשטיין, והשני הולחן על ידי יוחנן זראי ושרה אותו נילי המאירי. בשנות השבעים הושמע השיר "ילדים הקשיבו נא" בביצוע בני הנדל עם מילים של רעיה אדמוני ולחן של אריה שלזינגר.
אלפי ילדים מאזיני התוכנית היו נוהגים לכתוב אל יצחק נוי מכתבים בהם ביקשו את עצתו בנושאים שונים. במשרדו הצטברו שקים עם אלפי גלויות ומכתבים ומאוחר יותר תלמידים לפסיכולוגיה באוניברסיטת תל אביב ערכו מחקרים על הנושאים שהטרידו את ילדי ישראל כפי שבוטאו במכתביהם אל נוי. מלבד הקראת מספר גלויות והתייחסות ישירה בעצותיו בשידוריו היומיים, היה נוי עונה במכתבים אישיים לרוב הילדים.
הערות שוליים

↑  פינת הילד: רגע מתוק עם אריק איינשטיין, בלוג עונג שבת, 18 בדצמבר 2013
↑   ילדים הקשיבו נא, בביצוע בני הנדל, סרטון  באתר יוטיוב
אולוסגון אובסנג'ו

אולוסגון אובסנג'ו (שפת היורובה: Olúṣẹgun Ọbásanjọ;‏ oʊˈbɑːsəndʒoʊ. נולד ב-5 במרץ 1937 באבאוקוטה, ניגריה) הוא איש צבא ופוליטיקאי ניגרי, מהקבוצה האתנית יורובה. במהלך חייו הבוגרים כיהן כגנרל בצבא הניגרי, כדיפלומט ואף כשליטה הצבאי של ניגריה (1976–1979). אובסג'ו היה לשליט הצבאי הראשון שהעביר את השלטון בניגריה למשטר אזרחי בדרכי שלום. בנוסף, כיהן אובסנג'ו כנשיאה ה-12 של ניגריה (1999–2007) לאחר שנבחר בבחירות דמוקרטיות. כמו כן, הוא כיהן כראש האיחוד האפריקאי בין השנים 2004–2006.
ראשית חייו

אולוסגון אובסנג'ו נולד ב-1937 באבאוקוטה שבדרום מערב ניגריה, לאמוס אדיגון אובסנג'ו (Amos Adigun Obasanjo) ואשאבי אובסנג'ו (Ashabi Obasanjo). בשנת 1948 נרשם לבית הספר "Saint David Ebenezer" אשר נמצא באיבוגון, ובין השנים 1952–1957 למד בבית ספר תיכון נוצרי פרוטסטנטי לבנים באבאוקוטה, שם גם הצטרף לתנועת הצופים והיה חבר בקבוצת צופים בנים (Boy Scouts). לאחר לימודיו אובסנג'ו עבד כמורה, ומשום שלא יכול היה לממן את לימודיו בקולג' הוא התגייס לצבא הניגרי בשנת 1958. אובסנג'ו התייתם מהוריו כבר בגיל 22, לאחר שאמו מתה בשנת 1958 ואביו מת גם הוא שנה לאחר מכן.
קריירה צבאית

בשנת 1958 אולוסגון אובסנג'ו הצטרף לשורותיו של צבא ניגריה. חלק מלימודיו ואימוניו כללו מספר הכשרות באנגליה, תחת מוסדות שונים, ביניהם המכללה המלכותית למהנדסים צבאיים, בית הספר למחקר, בית הספר ההודי של צבא ההנדסה והמכללה המלכותית למחקרי ביטחון. אובסנג'ו שירת בגדוד החמישי של הצבא הניגרי בין השנים 1958–1959. הוא קיבל דרת סגן-משנה בשנת 1959, ודרגת סגן בשנת 1960. בשנה זו, שירת אובסנג'ו ביחידה של כוח האומות המאוחדות בקונגו. מאוחר יותר הוא הצטרף ליחידת ההנדסה של הצבא הניגרי, ובשנת 1963 הוא עמד בראשה. בשנה זו, הוא קודם לדרגת סרן בצבא ניגריה. אובסנג'ו סופח לבית הספר להנדסה של צבא הודו בשנת 1965, ובאותה שנה קודם לדרגת רב-סרן. בשנה זו הוא למד במכללה לשירותי הביטחון "וולינגטון" שבהודו, וזכה לשבחים מאת מפקדים בכירים ממנו אשר טענו כי הוא אחד הקצינים הטובים ביותר שנשלחו עד אז מצבא ניגריה. אובסנג'ו קיבל דרגת סגן-אלוף בשנת 1967, ובתפקיד זה פיקד על אזור נרחב בניגריה. בשנת 1969, הוענקה לאובסנג'ו דרגת אלוף-משנה.
בין השנים 1969–1970 היה מפקד חטיבת חיל הרגלים השלישית של צבא ניגריה. מאוחר יותר הוא הפך למפקד חטיבת הקומנדו השלישית של חיל הים הניגרי, תפקיד אשר בו כיהן במהלך מלחמת האזרחים הניגרית, שנערכה נגד רפובליקת ביאפרה. רפובליקה זו הייתה מדינה שלא הצליחה להתקיים זמן רב. היא החלה לבסס עצמה בדרום מזרח ניגריה בשנת 1967, וכבר בשנת 1970, לאחר מלחמת האזרחים הניגרית, נכנעה בפני אובסנג'ו והביאה לסופה של מלחמת האזרחים.
במהלך השנים 1970–1975 אובסנג'ו פיקד על יחידות ההנדסה של צבא ניגריה, כאשר בשנת 1972 הוא הועלה לדרגת תת-אלוף. בינואר 1975, גנרל יעקובו גואון (Yakubu Gowon), ראש המדינה של הרפובליקה הפדרלית של ניגריה, מינה את אובסנג'ו כנציב הפדרלי האחראי על תחומי העבודה והדיור. תחת תפקיד זה, אובסנג'ו היה אחראי על פיתוחם של כבישים, גשרים, חשמל, תאורת רחוב ודיור במדינה.
ב-29 ביולי 1975, כאשר גנרל מורטלה מוחמד (Murtala Mohammed) עלה לשלטון כראש המדינה בהפיכה צבאית, התמנה אובסנג'ו כרמטכ"ל של צבא ניגריה. ב-13 בפברואר 1976, גנרל מורטלה מוחמד נרצח בהתנקשות צבאית יחד עם אנשי צבא בכירים נוספים. המדיניות הביטחונית הרעועה שהונהגה על ידי גנרל מורטלה היא שאפשרה לקושרים לבצע את ההפיכה הצבאית. אמנם, הקושרים לא הצליחו להשתלט על כל אמצעי התקשורת במדינה, אבל כן הצליחו להשתלט על תחנות הרדיו ובכך להכריז על ניסיון ההפיכה. ההפיכה נכשלה משום שהקושרים לא הצליחו להתנקש באובסנג'ו ובגנרל בכיר נוסף, תיאופילוס דנג'ומה (Theophilus Danjuma), שהצליחו להימלט. אובסנג'ו ודנג'ומה החלו לבסס שרשרת פיקודית לאחר ההפיכה, והחזירו את הביטחון בלאגוס. בכך, השיבו את השליטה לידיהם. לאחר ההפיכה, אובסנג'ו, שהיה סגנו של מורטלה, נבחר להמשיך את דרכו של גנרל מורטלה כראש המדינה על ידי המועצה הצבאית העליונה. הוא התחייב להמשיך את התוכנית לשיקום ממשלה אזרחית ולהמשיך לקדם את הרפורמה למען שיפור איכות השירות הציבורי במדינה וכן קידם את תוכנית החזרת השלטון האזרחי בניגריה. הוא כיהן כראש המדינה עד שנת 1979. בשנה זו אובסנג'ו ויתר על מקומו לטובת הנשיא שנבחר בבחירות אזרחיות, שהו שגארי(Shehu Shagari).
כהונתו כראש המדינה (1976–1979) > בום הנפט (oil boom)

ניגריה התברכה באוצרות טבע רבים, ביניהם בארות נפט עשירות אשר מצויות בעיקר בדרומה של המדינה. בשנות ה-70 ניגריה הייתה אחת מיצואניות הנפט הגדולות בעולם. באותן שנים עלו מחירי הנפט מאוד, ובכך הביאו לניגריה רווחים עצומים. המשטר הצבאי של אולוסגון אובסנג'ו נהנה מההכנסות הרבות למדינה בעקבות הנפט. הכנסות רבות אלו אפשרו לממשלה להשקיע כסף בתשתיות ושיפורים בקנה מידה גדול. עם זאת, עלתה ביקורת בפני אובסנג'ו כי תכנון התשתיות היה לקוי, וכי התוכנית התרכזה יותר מדי באזורים עירוניים.